**ปฏิบัติการด่วน**

**นักกิจกรรมที่เคลื่อนไหวอย่างสงบ 13 คนอาจต้องเข้ารับการพิจารณาจากศาล**

*นักศึกษาสิบคนและนักกิจกรรมด้านสิทธิแรงงานสามคนถูกจับกุมเมื่อวันที่ 23 มิถุนายน ระหว่างการแจกใบปลิวเกี่ยวกับ**การลงประชามติร่างรัฐธรรมนูญ ซึ่งจะมีขึ้นในประเทศไทยในวันที่ 7 สิงหาคม ปัจจุบันนักศึกษาทั้งเจ็ดคนถูกควบคุมตัวที่เรือนจำพิเศษกรุงเทพ*

เจ้าหน้าที่ทหารและตำรวจจับกุมนักศึกษาสิบคนและนักกิจกรรมแรงงานสามคน เมื่อวันที่ 23 มิถุนายน ในขณะที่พวกเขาแจกใบปลิวที่ตลาดอำเภอบางพลี จังหวัดสมุทรปราการ ชานเมืองของกรุงเทพมหานคร หลังจากถูกควบคุมตัวที่โรงพักหนึ่งคืน ต่อมาศาลทหารกรุงเทพมีคำสั่งให้ประกันตัวนักกิจกรรมจำนวนหกคน และได้ส่งตัวนักกิจกรรมอีกเจ็ดคนเข้าเรือนจำพิเศษกรุงเทพ โดยมีกำหนดจะเข้ารับการพิจารณาคำร้องฝากขังเป็นครั้งที่สองในวันที่ 5 กรกฎาคมนี้

กลุ่มบุคคลเหล่านี้ถูกตั้งข้อหาละเมิดคำสั่งห้ามชุมนุมทางการเมืองของบุคคลห้าคนหรือกว่านั้น และเนื่องจากการรณรงค์เพื่อจูงใจผู้มีสิทธิเลือกตั้งในการลงประชามติร่างรัฐธรรมนูญซึ่งจะมีขึ้นในประเทศไทยในวันที่ 7 สิงหาคม โดยอาจได้รับโทษจำคุกไม่เกิน 10 ปี และหกเดือน ปรับไม่เกิน 200,000 บาท เนื่องจากฝ่าฝืนพระราชบัญญัติว่าด้วยการออกเสียงประชามติร่างรัฐธรรมนูญ พ.ศ. 2559 และคำสั่งหัวหน้าคสช.ที่ 3/2558

นักศึกษาเจ็ดคนประกอบด้วย**รังสิมันต์ โรม, อนันต์ โลเกตุ, ยุทธนา ดาศรี, กรกช แสงเย็นพันธ์, ธีรยุทธ นาบนารำ, สมสกุล ทองสุกใส** และ**นันทพงศ์ ปานมาศ** ถูกควบคุมตัวที่เรือนจำพิเศษกรุงเทพ หลังประกาศไม่ยอมรับอำนาจศาลทหารกรุงเทพ และไม่ขอประกันตัวในวันที่ 24 มิถุนายน รังสิมันต์ โรมและกรกช แสงเย็นพันธ์ยังถูกดำเนินคดีในข้อหามั่วสุมชุมนุมทางการเมืองอย่างผิดกฎหมาย จากการเข้าร่วมการเดินขบวนกับกลุ่มขบวนการประชาธิปไตยใหม่ ซึ่งเป็นกลุ่มนักศึกษาที่รณรงค์เพื่อประชาธิปไตยและก่อตั้งขึ้นเมื่อปี 2558 ภายหลังการปราบปรามการประท้วงของนักศึกษาในโอกาสครบรอบหนึ่งปีของรัฐประหารในปี 2557 รังสิมันต์ โรมยังถูกตั้งข้อหาขบถล้มล้างการปกครองด้วย

ศาลทหารให้ประกันตัวนักกิจกรรมด้านแรงงานสามคนและนักศึกษาสามคน ประกอบด้วย**กรชนก ธนะคูณ** กรรมการสหภาพแรงงานไทรอัมพ์อินเตอร์เนชั่นแนลแห่งประเทศไทย และฝ่ายวิชาการ สหพันธ์แรงงานอุตสาหกรรมสิ่งทอ **เตือนใจ แวงคำ**และ**ปีใหม่ รัฐวงษา** กรรมการสหภาพแรงงานไทรอัมพ์อินเตอร์เนชั่นแนลแห่งประเทศไทย **และวรวุฒิ บุตรมาตร, รักษ์ชาติ์ วงษ์อธิชาติ** และ**พรรณทิพย์ แสงอาทิตย์** นักศึกษา ศาลกำหนดเงื่อนไขจำกัดเสรีภาพสำหรับกลุ่มที่ได้รับการประกันตัวรวมทั้งห้ามไม่ให้ดำเนินการสนับสนุนหรือมีส่วนร่วมในการประท้วง

โปรดเขียนจดหมายทันทีเป็นภาษาไทยหรือภาษาของท่านเองเพื่อ:

* แสดงความกังวลต่อการจับกุมนักกิจกรรม 13 คนเพียงเพราะการใช้สิทธิที่จะมีเสรีภาพในการแสดงออกและการชุมนุมอย่างสงบ
* กระตุ้นให้ทางการปล่อยตัวผู้ที่ถูกควบคุมตัวในเรือนจำพิเศษกรุงเทพ และให้ยกเลิกข้อหาใด ๆ ต่อนักกิจกรรมทั้ง 13 คนโดยทันทีและอย่างไม่มีเงื่อนไข
* กระตุ้นให้ทางการยกเลิกมาตรการจำกัดการใช้สิทธิที่จะมีเสรีภาพในการแสดงออกและการชุมนุมอย่างสงบ รวมทั้งในระหว่างที่ดำเนินการตามแผนการปฏิรูปการเมือง

**กรุณาส่งจดหมายก่อนวันที่ 15 สิงหาคม 2559 ไปยัง**

รัฐมนตรีกระทรวงยุติธรรม

พลเอกไพบูลย์ คุ้มฉายา

กระทรวงยุติธรรม

อาคารศูนย์ราชการเฉลิมพระเกียรติ 80 พรรษา 5 ธันวาคม 2550

เลขที่ 120 หมู่ 3 อาคาร A ถนนแจ้งวัฒนะ

เขตหลักสี่ กรุงเทพมหานคร 10210

โทรสาร: +66 2 953 0503

**คำขึ้นต้น: เรียน รัฐมนตรี**

นายกรัฐมนตรี

พลเอกประยุทธ์ จันทร์โอชา

ทำเนียบรัฐบาล

ถนนพิษณุโลก ดุสิต

กรุงเทพฯ 10300 ประเทศไทย

โทรสาร +66 2 282 5131

**คำขึ้นต้น: เรียน นายกรัฐมนตรี**

และส่งสำเนาจดหมายไปที่

ประธานกรรมการการเลือกตั้ง

นายศุภชัย สมเจริญ

สำนักงานคณะกรรมการการเลือกตั้ง

เลขที่ 120 ม.3 ชั้น 2 อาคารรวมหน่วยราชการ บี

ศูนย์ราชการเฉลิมพระเกียรติ 80 พรรษา 5 ธันวาคม 2550

ถ.แจ้งวัฒนะ แขวงทุ่งสองห้อง เขตหลักสี่ กรุงเทพ 10210

โทรสาร +66 2 694 3228

**และให้ส่งสำเนาจดหมายไปยังผู้แทนการทูตในประเทศของท่าน กรุณาใส่ที่อยู่ของหน่วยงานการทูตตามรูปแบบด้านล่าง**

ชื่อ ที่อยู่ 1 ที่อยู่ 2 ที่อยู่ 3 โทรสาร อีเมล์ คำขึ้นต้น

กรุณาตรวจสอบกับเจ้าหน้าที่ของแอมเนสตี้อินเตอร์เนชันแนลในประเทศของท่าน หากท่านส่งจดหมายหลังวันที่ที่ระบุไว้ข้างต้น

**ปฏิบัติการด่วน**

**นักกิจกรรมที่เคลื่อนไหวอย่างสงบ 13 คนอาจต้องเข้ารับการพิจารณาจากศาล**

**ข้อมูลเพิ่มเติม**

รัฐบาลทหารของไทยซึ่งยึดอำนาจด้วยการทำรัฐประหารเมื่อเดือนพฤษภาคม 2557 อยู่ระหว่างดำเนินการตามแผนปฏิรูปการเมืองที่มุ่งไปสู่การเลือกตั้งในปี 2560 รวมทั้งการจัดทำร่างรัฐธรรมนูญเพื่อให้มีการทำประชามติในวันที่ 7 สิงหาคม

ในช่วงที่ก้าวเข้าสู่ขั้นตอนต่อไปของโรดแมปทางการเมือง ทางการยังคงใช้อำนาจอย่างกว้างขวางและเกินขอบเขตเพื่อจำกัดการใช้สิทธิมนุษยชนที่จะมีเสรีภาพในการแสดงออก การสมาคม และการชุมนุมอย่างสงบ ซึ่งขัดต่อพันธกรณีของไทยตามกติการะหว่างประเทศว่าด้วยสิทธิพลเมืองและสิทธิทางการเมือง (International Covenant on Civil and Political Rights-ICCPR) พระราชบัญญัติว่าด้วยการออกเสียงประชามติร่างรัฐธรรมนูญ พ.ศ. 2559 กำหนดให้มีโทษจำคุกไม่เกิน 10 ปีและปรับไม่เกิน 200,000 บาท รวมทั้งการเพิกถอนสิทธิในการเลือกตั้ง สำหรับการกระทำและการแสดงถ้อยคำใด ๆ ที่ “ก่อความวุ่นวายเพื่อให้การออกเสียงไม่เป็นไปด้วยความเรียบร้อย” รวมทั้งการใช้ถ้อยคำที่มีลักษณะ “ก้าวร้าว” หรือ “หยาบคาย” เพื่อกดดันผู้มีสิทธิ คำสั่งหัวหน้าคสช.ที่ 3/2558 กำหนดให้มีโทษจำคุกหกเดือนและปรับ 10,000 บาท กรณีที่ร่วมกันมั่วสุมหรือชุมนุมทางการเมือง ณ ที่ใดๆ ที่มีจำนวนตั้งแต่ห้าคนขึ้นไป

เจ้าหน้าที่ระดับสูงของรัฐบาลรวมทั้งนายกรัฐมนตรีและรองนายกฯ ต่างยืนยันผ่านสื่อมวลชนว่า ไม่จำเป็นต้องมีเสรีภาพในการแสดงออกในช่วงที่มีการเปลี่ยนผ่านทางการเมือง พวกเขาระบุว่าจะไม่ยอมให้มีการอภิปรายถกเถียงในที่สาธารณะ ไม่ให้มีการแสดงความเห็นผ่านสื่อมวลชนเกี่ยวกับรัฐธรรมนูญ ทางการยังประกาศจะดำเนินการทางกฎหมายกับผู้จัดทำวีดิโอที่มีการเต้นและร้องเพลง เพื่อเรียกร้องให้คนโหวตโนในการลงประชามติที่จะมีขึ้น รวมทั้งบุคคลใดที่แสดงความเห็นต่อต้านรัฐธรรมนูญโดยผ่านเฟซบุ๊คหรือการสวมเสื้อที่มีคำขวัญว่า “ไม่รับ” การกระทำทั้งหมดเหล่านี้เป็นการละเมิดอย่างชัดเจนต่อพันธกรณีของไทยตามกฎหมายสิทธิมนุษยชนระหว่างประเทศ โดยเฉพาะข้อ 19 ของกติกา ICCPR ที่จะต้องเคารพและคุ้มครองสิทธิเสรีภาพในการแสดงออก

ในวันที่ 16 มิถุนายน ทางการประกาศว่าจะแจ้งข้อหาต่อประธานและแกนนำอีก 18 คนของแนวร่วมประชาธิปไตยต่อต้านเผด็จการแห่งชาติ (นปช.) เนื่องจากได้ละเมิดคำสั่งห้ามชุมนุม “ทางการเมือง” ของบุคคลห้าคนหรือมากกว่านั้น โดยทางกลุ่มได้พยายามจัดพิธีเปิดศูนย์ปราบโกงเพื่อตรวจสอบการลงประชามติเมื่อวันที่ 5 มิถุนายน ซึ่งตำรวจได้บุกเข้าไปยังที่ตั้งของกลุ่ม บังคับให้ยุติการทำพิธีเปิด ทั้งยังสั่งปิดศูนย์ปราบโกงทั่วประเทศอีกด้วย

ชื่อ: รังสิมันต์ โรม (ช) อนันต์ โลเกตุ (ช) ยุทธนา ดาศรี (ช) กรกช แสงเย็นพันธ์ (ช) ธีรยุทธ นาบนารำ (ช) สมสกุล ทองสุกใส (ช) นันทพงศ์ ปานมาศ (ช) กรชนก ธนะคูณ (ญ) เตือนใจ แวงคำ (ญ) ปีใหม่ รัฐวงษา (ญ) วรวุฒิ บุตรมาตร (ช) รักษ์ชาติ์ วงษ์อธิชาติ (ช) พรรณทิพย์ แสงอาทิตย์ (ญ)

เพศสภาพ ช/ญ: ทั้งสอง

UA: 156/16 Index: ASA 39/4386/2016 วันที่เผยแพร่:4 กรกฎาคม 2559